**Ystävyydestä**

Jokainen ihminen tarvitsee ystävää. Puhun omasta kokemuksestani, sillä olen tarvinnut ystävää ja ystäviä monissa elämäni vaiheissa. Yli 40 vuotta sitten minulla oli riippuvuussuhde alkoholiin, jonka käytön olin aloittanut jo lapsena. Aina, kun olin alkoholin vaikutuksen alaisena, tunsin olevani suuri, mahtava, viisas ja voimakas, mitä en muuten ollut. Olin hakenut riippuvuuteeni apua meditaation ja transaktioanalyysinkin avulla, vaan mikään ei tuntunut auttavan. Viimeisenä oljenkortena turvasin uskoon ja Jumalaan. Sen aikaisella ajattelutavallani pidin tätä viimeistä keinoa kaikkein huonoimpana vaihtoehtona, mutta Jumalan ja ystävien avulla pääsinkin eroon ongelmastani. Sain monta hyvää ystävää, joiden apuun voin luottaa kaikissa elämäni vaiheissa. Jumalalle ja ystävälle saan kertoa kaikki mieltäni painavat asiat, mutta täytyy olla vain ehdottoman rehellinen. Minusta ei tullut synnitöntä, eikä varmaan koskaan tulekaan, mutta avun olen saanut ongelmaani.

Raamatussa, kerrotaan paljon ystävyydestä. Moosesta ja Abrahamia sanotaan Jumalan ystäviksi; mutta kaikki ihmiset voivat olla Jumalan ystäviä, mikäli niin haluavat.
 Davidin ja Jonatanin ystävyys oli suorastaan ihmeellistä, he olivat valmiita puolustamaan toisiansa kaikessa. Jonatanin isällä Saulilla ei ollut samaa tunnetta Davidia kohtaan, paremminkin hän tunsi kateutta, joka myrkytti hänen mielensä.
 Jobilla oli ainakin kolme ystävää: Elifas, Bildad ja Sofar, jotka surivat, kun Jobia ja hänen uskoaan koeteltiin monenlaisilla vaivoilla. Ystävän puolesta voi kyllä olla iloinenkin, silloin kun on siihen aihetta.
 Jeesuksella oli myös monia ystäviä, ja hän sanoi kavaltajaansakin Juudasta ystäväkseen. Se kertoo Hänen luonteensa suuruudesta, sillä hän rakasti kaikkia ihmisiä maan päällä. Tällaista ystävyyttä on ihmisen, ainakin minun, vaikea ymmärtää.
Sananlaskuja ystävyydestä on myös monenlaisia: esim. ”Ystävän rakkaus ei koskaan petä”. ”Parempi on läheinen naapuri, kuin kaukainen veli,” ja ”hädässä ystävä tunnetaan.”
Ystäväksi ei tarvitse heittäytyä kenellekään, mutta ystävällinen ja kohtelias voi olla kaikille.

**Anna kätesi**

Siunaa päivieni askeleet
missä ne sitten vaeltavatkin
Ota kädestäni ja taluta
kohti valosi kirkkautta.

Kiitos ystävistä ja
kaikista päivistä, jotka
olen saanut elää
Sinun katseesi alla
Jumala

 **Amen**

 Asko Viholainen